Experta Naţiunilor Unite care a afirmat că există motive rezonabile să se creadă că Israelul a comis mai multe "acte de genocid" în Gaza a declarat miercuri, 24 martie, că a primit "ameninţări", dar a asigurat că nu vrea să demisioneze.
"Întotdeauna am fost atacată de la începutul mandatului meu" în 2022, a declarat raportorul special al ONU pentru teritoriile palestiniene ocupate, Francesca Albanese, în timpul unei conferinţe de presă.
"Nu spun că este agreabil" şi "uneori primesc ameninţări, dar care până acum nu au necesitat (măsuri de) precauţie suplimentare", a spus experta, al cărei ultim raport a fost publicat luni.
Francesca Albanese, raportorul special pentru situaţia drepturilor omului în Cisiordania şi Gaza, a prezentat marţi Consiliului pentru Drepturile Omului al ONU un raport intitulat "Anatomia unui genocid", pe care Israelul a declarat că îl "respinge în totalitate", aminteşte Reuters.
Albanese, care ocupă funcţia din 2022, nu a detaliat natura ameninţărilor şi nici nu a spus cine le-a emis.
Israelul i-a interzis intrarea după comentarii care, potrivit autorităţilor israeliene, neagă caracterul "antisemit" al atacului comis de Hamas la 7 octombrie. Ea este susţinută de un număr mare de ţări, dar se află în centrul unei controverse, în timp ce unii observatori consideră că declaraţiile sale făcute presei sunt uneori prea puternice, notează AFP.
Experta, care este mandatată de Consiliul pentru Drepturile Omului dar nu se exprimă în numele organizaţiei, a afirmat că se află sub "presiune", dar a asigurat că acest lucru nu schimbă nimic în munca ei: "Aceasta mă exasperează, mă enervează desigur, dar mă împinge şi mai mult să nu cedez", a spus ea.
"S-ar putea să decid la un moment dat să mă retrag pur şi simplu pentru că am de asemenea o viaţă privată de care aş dori să mă bucur, dar nu va fi pentru că am fost demonizată sau maltratată", a mai spus dna Albanese.
Israelul a afirmat că raportul ei face parte dintr-o "campanie de subminare a creării şi existenţei însăşi a statului Israel", iar Statele Unite au declarat că "nu au niciun motiv să creadă că Israelul a comis acte de genocid în Gaza". Albanese a respins acuzaţia.
"Nu pun la îndoială existenţa statului Israel (...), dar fac parte dintr-o mişcare care doreşte sfârşitul apartheidului", a reacţionat miercuri dna Albanese, afirmând că ea "condamnă" de asemenea Hamas.
Atacul fără precedent din 7 octombrie al mişcării islamiste palestiniene pe teritoriul israelian a declanşat ofensiva terestră şi aeriană israeliană în Fâşia Gaza, asediată şi unde populaţia este în pragul foametei conform ONU.
Dna Albanese solicită o prezenţă internaţională "de protecţie" şi măsuri împotriva Israelului, inclusiv sancţiuni economice şi embargou asupra armelor.
Ea consideră că "genocidul a fost deja comis", dar "mai putem salva vieţi şi încă putem opri coborârea în abis".
"Ştim cine este principalul susţinător politic şi economic al Israelului. Toate privirile sunt îndreptate spre Statele Unite, dar există şi alte state", a spus ea, indicând că intenţionează să examineze chestiunile legate de responsabilitate şi complicitate într-un raport viitor.
Misiunea diplomatică a Israelului la Geneva a declarat că folosirea cuvântului genocid este "revoltătoare" şi a spus că războiul este împotriva Hamas şi nu împotriva civililor palestinieni.
Albanese, avocată şi cadru universitar italian, este unul dintre zecile de experţi independenţi în drepturile omului mandataţi de Naţiunile Unite să raporteze teme şi crize specifice. Opiniile exprimate de raportorii speciali nu le reflectă pe cele ale organismului global în ansamblu, notează Reuters.